מכתב תגובה לדבריו של הפרופ' אבינועם רכס:

לפני כשלושה שבועות הגעתי לביה"ח הדסה עין כרם, בעקבות דלקת קרום המוח. אושפזתי במחלקה הנוירולוגית בה עובד פרופ' רכס כרופא בכיר, לשבוע ימים. במחלקה שאלו אותי האם אני סובלת ממחלה כרונית, ואני פירטתי מספר דברים והוספתי כי אובחנתי כסובלת מפיברומיאלגיה. התגובות נעו בין הרמת גבה לאמירה ישירה ש'אין דבר כזה'. מבחינת רפואית לא הייתה כל התייחסות לאבחנה מצד רופאי המחלקה.

במהלך השהות במחלקה קיבלתי המלצה חמה מחברה לפנות לפרופ' אבינועם רכס להתייעצות. מסיבות טכניות הדבר לא יצא אל הפועל, אבל כאשר ראיתי את הכתבה שפורסמה במדורכם על ידי פרופ' רכס, אני מבקשת להפנות דווקא אליו מספר שאלות. 

בראשית דבריו אמר פרופ' רכס " מנסחי האבחנה ביקשו לקבוע מדדים אבחנתיים לתסמונת קלינית של כאב מפושט, הנסמכת כולה על תלונות סובייקטיוויות של הסובלים ממנה". באמירה זו אני קוראת ביקורת לפחות סמויה מצד רכס על מתן אבחנות רפואיות 'רק' על סמך תלונות החולה. אני תוהה האם רפואה נהייתה מדע מדויק כל כך שרופא בכיר כרכס עדיין יכול לטעון שרק האמיפירי קיים ולהפקיע לחלוטין את הסמכות של החולה על גופו ? האם יכול להתקיים מדע רפואה ללא קשר ישיר למה שאומר החולה, שהוא החש את גופו ומתנהל איתו ביומיום, כלומר במילים פשוטות יודע להגיד הכי טוב מה קורה איתו ? מדוע נראה לנו כציבור הגיוני שרופא כה בכיר כרכס יניח שדברי חולה הם קרקע גרועה לביסוס אבחנה רפואית ???
טענה שנייה שמעלה רכס היא ש"הפרופיל החברתי של החולה הטיפוסי הלוקה במחלה הוא של אשה גרושה, בעלת השכלה מוגבלת ורמת הכנסה נמוכה". – מדוע חושב רכס שניתוח סוציולוגי של החולים הוא ממן העניין ? האם כאשר אנשים נוקעים את הרגל אנחנו שואלים אם מדובר בנשים גרושות בעלות השכלה מוגבלת ורמת הכנסה נמוכה לפני שאנו מעניקים להם טיפול רפואי הולם ? העניין כאן הוא רפואי וכזו צריכה להיות גם ההתייחסות. 

ובכל זאת אתייחס אישית - גם אני, המאובחנת מזה למעלה משמונה שנים כסובלת מהתסמונת עבדתי לאורך כל השנים במשרה מלאה, ותקופות ארוכות יותר מכך, במקביל ללימודי תואר ראשון ושני בהצטיינות. לאורך כל התקופה הזו לא תבעתי חברות ביטוח, לא את ביטוח לאומי ולא תבעתי דמי אבטלה. לעומת זאת כן סבלתי מבעיות שינה קשות, מהגבלת תנועה, ממערכת עיכול בלתי אפשרית ומכאבים יומיומיים איומים. 

בהנחה שאין מחלה כזו הקרויה פיברומיאלגיה, ומתוך ההבנה מקורות חיי שאני לא סתם אישה  ממורמרת עצלנית וחסרת מעש, ממה לדעת פרופ' רכס אני סובלת כל השנים האלה ? דווקא בגלל שפיברומיאלגיה היא תסמונת כה שנויה במחלוקת וקשה לאבחנה לא יהיה שמח יותר ממני אם פרופ' רכס יצליח היכן שנכשלו לפחות עשרה רופאים בכירים אחרים לפניו, עימם התייעצתי, ויציע לי אבחנה ברורה שתאפשר לי גם לפתור את המצב וגם לחסוך מעצמי את עוגמת הנפש הכרוכה בהרמת הגבה והבוז מצד אנשי מקצוע הרפואה.  

ולגבי הטענה בדבר עלות הטיפול בחולים והטענה שכרבע מהחולים יוצאים ממעגל העבודה ואחרים רבים יורדים בתפוקתם – אולי אם משרד הבריאות וביטוח לאומי היו פחות עסוקים בלהוציא את המיץ ויותר בלסייע ולתת רשת תמיכה, חולות רבות יותר היו יכולות להימנע מהגעה למצב של חוסר יכולת לעבוד וחולים רבים יותר היו יכולים להיות יותר פרודוקטיביים ?
לסיום אומר רכס כי " המתנגדים החריפים לאבחנה של פיברומיאלגיה טוענים כי "המחלה מתפשטת ברשתות החברתיות באינטרנט"'. מכיוון שלא אני ולא פרופ' רכס ערכנו מחקר מקיף על חולי פיברומיאלגיה, השימוש שהן עושות באינטרנט והאם הן אובחנו לפני או אחרי שקראו ברשת אני אמנע מלהיכנס לויכוח אקדמי עם טענתו. ברמה האישית מאוד אני יכולה לומר שאני אובחנתי הרבה לפני שידעתי שקיים חומר באינטרנט וכי כאשר הגעתי לרופא המאבחן כלל לא ידעתי אפילו כיצד יבדוק אותי.
לסיכום דבריי, נראה לי כי פרופ' רכס במאמרו יוצר מצב מסוכן של מתן אבחון פסיכולוגי קטיגורי ל- 3.5% מן האוכלוסייה (אם להיסמך על נתונים שרכס עצמו מביא) ומתייג למעלה ממאתיים אלף איש כממציאנים, פנטזיונרים, רמאים ותאבי בצע. 

האם יכול להיות שמאתיים אלף איש שונים המתלוננים על אוסף התסמונות המתוארות לעיל לפחות בחלקם דוברי אמת ? והאם לפרופ' רכס יש הצעה אבחנתית אחרת לסובלים ה'אותנטיים' שאני נוטה להניח שישנם באותה קבוצה ?  ובמידה ולפרופ' אין אלטרנטיבה רפואית אחרת, האם הוא יכול להציע לנו דרך אחרת להתמודד עם הכאב והמצוקה הגופנית ? או שלדעתו עלינו לשבת בשקט ולהואיל בטובנו להמתין עד שהממסד הרפואי יסיים את הויכוח התיאורטי, לא נורא אם בינתיים חיינו עוברים להם בסך ובסבל...

כמובן שבעידן של הפרטה, ניכור ובידול חברתי וקפיטליזם גס הדבר הקל והנוח ביותר לעשות הוא להתמקד בשאלה האם תיאורטית יש או אין תסמונת הקרויה פיברומיאלגיה, ולהתנער מכל אמירה שעשויה לעלות כסף ? אולי במקום להיאבק נודה כולנו שיש קבוצה גדולה של חולות, כ- 3.5% מהאוכלוסייה הסובלת מכאבים, בעיות במערכת העיכול והשתן, בעיות שינה ועוד, ברמה שפוגעת בשגרת חייהן, בחיי משפחתן וביכולתן לעבוד ויחד נמצא את הפתרון למצבן – רפואי או חברתי, במצב הלגיטימי בו הרפואה תאמר בכנות לשם שינוי 'אינני יודעת' ?

אין ספק בליבי שאדם כפרופ' רכס, שהקדיש את חייו לטיפול באנשים למעשה לא מתכוון לצאת כנגד הסובלים אלא כנגד תופעה שנראית בעיניו לקויה, אך דומני כי המאמר הזה לא מקדם את המטרה. אשמח מאוד אם בעקבות המאמר ותגובתי ייפתח ערוץ תקשורת בין החולים לפרופ' רכס ואולי יחד נוכל להתקדם עוד צעד בפיצוח החידה הזו הקרויה פיברומיאלגיה והמסכמת סבל יומיומי של מאות אלפי אנשים בישראל לבדה ? אנשי עמותת אס"ף לחולי פיברומיאלגיה ישמחו ליצירת הקשר. 
ואולי בכלל קל להיטפל לחולות פיברו כי הן בעיקר נשים ? פעם לא ידעו מדוע נשים מתלוננות אז קראו לזה 'היסטריה' ובכך פטרו את הממסד הרפואי מאחריות. אולי כאן קורה אותו תהליך ?

